**ΦΕΒΡΟΥΑΡΙΟΣ 15!!**

**ΜΝΗΜΗ ΤΟΥ ΑΓΙΟΥ ΑΠΟΣΤΟΛΟΥ ΟΝΗΣΙΜΟΥ**

****

**ΑΚΟΛΟΥΘΙΑ**

**ΦΕΒΡΟΥΑΡΙΟΣ ΙΕ!!**

**ΟΝΗΣΙΜΟΣ ΑΠΟΣΤΟΛΟΣ**

**ΑΚΟΛΟΥΘΙΑ**

**ΜΙΚΡΟΣ ΕΣΠΕΡΙΝΟΣ**

Ιστώμεν στίχους δ’, και ψάλλομεν Στιχηρά Προσόμοια.

**Ήχος α’ . Των ουρανίων Ταγμάτων.**

Τον του Φιλήμονος δούλον ακολουθήσαντα, ταις τρίβοις Αποστόλου, θεορρήμονος Παύλου, Ονήσιμον τον δούλον όντως Θεού, ευπειθέστατον μέλψωμεν, και το μαρτύριον πάντες αυτού λαμπρώς, γεγηθότες ευφημήσωμεν.

Όνπερ υιόν κατά πνεύμα Παύλος απέκτησεν, εν φυλακή ευσχήμως, οι πιστοί κατά χρέος, Ονήσιμον τον θείον δούλον Θεού, απελεύθερον φρόνημα, έχοντα μέλψωμεν μνήμην αυτού, ωδαίς μελιρρύτοις καταστέφοντες.

Αθλητική παρρησία Θεόν εδόξασας, και σαις ροαίς αιμάτων, κατεπότισας ρίζαν, της πίστεως Κυρίου περικλεές, Αθλοφόρε Ονήσιμε, καρτεροψύχων Μαρτύρων υπογραμμός, και υπόδειγμα γενόμενος.

Της ευσεβείας το στόμα σεπτόν Ονήσιμον, και του Ευαγγελίου, ιερόν υπηρέτην, ως Παύλου Αποστόλου εν τοις δεσμοίς, μαθητήν ευφημήσωμεν, τον αληθείας οφθέντα μυσταγωγόν, και φωστήρα παμφαέστατον

**Δόξα. Ήχος β’ .**

Τον κατά πνεύμα υιόν εν φυλακή γεννηθέντα του σεπτού και ουρανοβάμονος Αποστόλου Παύλου, Ονήσιμον τον πανεύφημον οι πιστοί ανυμνήσωμεν· ούτος γαρ δούλος Θεού του Υψίστου χρηματίσας σεμνότατος και κήρυξ της χάριτος διαπρύσιος αθλητικώς ηξιώθη τον παρόντα βίον τελέσαι· επαξίως ουν τυχών επάθλων παρά του διδασκάλου Χριστού εν τη αγήρω μακαριότητι, αδιαλείπτως Αυτώ πρεσβεύει υπέρ των ψυχών ημών.

**Και νυν. Θεοτοκίον.**

Την πάσαν ελπίδα μου εις Σε ανατίθημι, Μήτερ του Θεού, φύλαξόν με υπό την σκέπην Σου.

**Εις τον Στίχον. Ήχος β’ . Οίκος του Εφραθά.**

Παύλου τον μαθητήν, Ονήσιμον τον θείον, ομότροπον οφθέντα, εν λόγοις και εν άθλοις, αυτού ανευφημήσωμεν.

Στ.: Εις πάσαν την γην εξήλθεν ο φθόγγος αυτού και εις τα πέρατα της οικουμένης τα ρήματα αυτού.

Όνησιν βιοτής, βραβεύεις της αγήρω, τοις πόθω σε τιμώσι, του Λόγου υπηρέτα, Ονήσιμε Απόστολε.

Στ.: Οι ουρανοί διηγούνται δόξαν Θεού, ποίησιν δε χειρών Αυτού αναγγέλλει το στερέωμα

Έλαμψας ως ακτίς, τη οικουμένη πάση, ακτίσιν ευσεβείας, και μαρτυρίου Πάτερ, Ονήσιμε Απόστολε.

**Δόξα. Τριαδικόν.**

Λόγον μονογενή, Θεού του προανάρχου, του Πνεύματος ισχύϊ, εκήρυξεν εν κόσμω, ο θεαυγής Ονήσιμος.

**Και νυν. Θεοτοκίον.**

Έβλυσας την ζωήν, τω κόσμω Θεοτόκε, την θείαν και αγήρω, Χριστόν τον ζωοδότην, ως κρήνη ζωοπάροχος.

**Νυν απολύεις. Τρισάγιον.**

**Απολυτίκιον. Ήχος γ’.**

Απόστολε άγιε Ονήσιμε, πρέσβευε τω ελεήμονι Θεώ, ίνα πταισμάτων άφεσιν, παράσχη ταις ψυχαίς ημών.

**Δόξα... Και νυν... Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

Απόλυσις.

**ΜΕΓΑΣ ΕΣΠΕΡΙΝΟΣ**

Ευλογήσαντος του ιερέως, ο Προοιμιακός, και το· Μακάριος ανήρ. Εις δε το· Κύριε εκέκραξα, ιστώμεν στίχους στ’, και ψάλλομεν Στιχηρά Προσόμοια.

**Ήχος δ’ Ως γενναίον εν Μάρτυσιν.**

Ποταμού τα ορμήματα, του της χάριτος κήρυκος, ως Θεού φανέντα σε πόλιν έμψυχον, διαφερόντως ευφραίνουσι, τα άρρητα ρήματα, επί γης του της τρυφής, Παραδείσου πλουτήσαντος, ου και γέγονας, δραστικός υπηρέτης, εκμανθάνων τα ουράνια Παμμάκαρ, α ουκ εξόν βροτοίς φθέγξασθαι.

Το της γνώμης ελεύθερον, και ψυχής αυτεξούσιον, ευγενεία πίστεως κατελάμπρυνας, της επιγείου δε Πάνσοφε, δουλείας απήλλαξαι, και τη ζεύγλη του Χριστού, τον αυχένα υπέκλινας· όθεν έδραμες, νοητής εκ δουλείας τους ανθρώπους, απαλλάττων και προσάγων, ελευθερία της χάριτος.

Ως ακτίνά σε Πάνσοφε, φεγγοβόλον εξήστραψεν, ο του κόσμου Ήλιος και Διδάσκαλος, την οικουμένην λαμπρύνουσαν, φωτί του κηρύγματος, και ταις θείαις αστραπαίς, την της πλάνης σκοτόμαιναν, αφανίζουσαν, και ποικίλων θαυμάτων ενεργείας, των πιστών τας διανοίας, καταφαιδρύνουσαν ένδοξε.

**Έτερα. Ήχος ο αυτός. Έδωκας σημείωσιν.**

Χάριν την του Πνεύματος, του παναγίου δεξάμενος, εν καρδία Ονήσιμε, ομότροπος πέφηνας θείων Αποστόλων, και του θεηγόρου, Παύλου του κήρυκος Εθνών, σύσκηνος μάκαρ και ομοδίαιτος, εν τοις δεσμοίς· διόπερ νυν, την πανσεβάσμιον μνήμην σου, εκτελούντες πρεσβείαις σου, προς Θεόν εκδεχόμεθα.

Βλάστημα περίδοξον, Κολασσαέων Ονήσιμε, Αποστόλου Φιλήμονος, ων δούλος επόθησας, την ελευθερίαν, ως αυτό δηλούται, εις Παύλου την επιστολήν, και προς Απόστολον τούτον έδραμες, τον εν τη Ρώμη δέσμιον, ω κατά χάριν υπήντησας, τω εις πίστιν ελκύσαντι, σε Χριστού του παντάνακτος.

Άπιστον και άχρηστον, δούλον ποτέ τω Φιλήμονι, μετεποίησεν εύχρηστον, αυτώ και τοις πέρασιν, κτίσεώς σε Παύλος, ο ουρανοβάμων ω διηκόνησας καλώς, εν Ρώμη Πάτερ σοφέ Ονήσιμε· διο σε μακαρίζοντες, και την υπέρφωτον μνήμην σου, εορτάζοντες σήμερον, μελωδούμεν τους άθλους σου.

**Δόξα. Ήχος πλ. β’ .**

Σήμερον, η του Αποστόλου Ονησίμου λαμπρά μνήμη αστραπαίς της αυτού πίστεως και στερράς αθλήσεως καταυγάζει άπασαν την οικουμένην· ούτος γα υιός αγαπητός κατά πνεύμα οφθείς του Παύλου μιμητής, και ομότροπος των παθημάτων αυτού γέγονε, και σύναυλος εν τη πόλει τη άνω· ως δούλος ουν Κυρίου Αυτώ πρεσβεύει απαύστως, ελευθερώσαι ημάς της πλάνης του διαβόλου, και αξιώσαι τυχείν χαρμονής της ατέρμονος.

**Και νυν. Θεοτοκίον**

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

Είσοδος. Φως ιλαρόν. Προκείμενον της ημέρας. Αναγνώσματα.

**Καθολικής Β’ Επιστολής Πέτρου το Ανάγνωσμα (Κεφ. α , 3-11)**

Αδελφοί, ως πάντα ημίν της θείας δυνάμεως αυτού τα προς ζωήν και ευσέβειαν δεδωρημένης δια της επιγνώσεως του καλέσαντος ημάς δια δόξης και αρετής, δι ων τα τίμια ημίν και μέγιστα επαγγέλματα δεδώρηται, ίνα δια τούτων γένησθε θείας κοινωνοί φύσεως αποφυγόντες της εν κόσμω εν επιθυμία φθοράς. και αυτό δε τούτο σπουδήν πάσαν παρεισενέγκαντες επιχορηγήσατε εν τη πίστει υμών την αρετήν, εν δε τη αρετή την γνώσιν, εν δε τη γνώσει την εγκράτειαν, εν δε τη εγκρατεία την υπομονήν, εν δε τη υπομονή την ευσέβειαν, εν δε τη ευσεβεία την φιλαδελφίαν, εν δε τη φιλαδελφία την αγάπην. ταύτα γαρ υμίν υπάρχοντα και πλεονάζοντα ουκ αργούς ουδέ ακάρπους καθίστησιν εις την του Κυρίου ημών Ιησοῦ Χριστού επιγνωσιν· ω γαρ μη πάρεστι ταύτα, τυφλός εστι, μυωπάζων, λήθην λαβών του καθαρισμού των πάλαι αυτού αμαρτιών. διο μάλλον, αδελφοί, σπουδάσατε βεβαίαν υμών την κλήσιν και εκλογήν ποιείσθαι· ταύτα γαρ ποιούντες ου μη πταίσητέ ποτε. ούτω γαρ πλουσίως επιχορηγηθήσεται υμίν η είσοδος εις την αιώνιον βασιλείαν του Κυρίου ημών και σωτήρος Ιησοῦ Χριστού.

**Προς Εφεσίους Επιστολής Παύλου το Ανάγνωσμα. (Κεφ. δ 25-ε 2).**

Αδελφοί, αποθέμενοι το ψεύδος λαλείτε αλήθειαν έκαστος μετά του πλησίον αυτού· ότι εσμέν αλλήλων μέλη. οργίζεσθε και μη αμαρτάνετε· ο ήλιος μη επιδυέτω επί τω παροργισμώ υμών, μηδέ δίδοτε τόπον τω διαβόλω. ο κλέπτων μηκέτι κλεπτέτω, μάλλον δε κοπιάτω εργαζόμενος το αγαθόν ταις χερσίν, ίνα έχη μεταδιδόναι τω χρείαν έχοντι. πας λόγος σαπρός εκ του στόματος υμών μη εκπορευέσθω, αλλ' ει τις αγαθός προς οικοδομήν της χρείας, ίνα δω χάριν τοις ακούουσι. και μη λυπείτε το Πνεύμα το άγιον του Θεού, εν ω εσφραγίσθητε εις ημέραν απολυτρώσεως. πάσα πικρία και θυμός και οργή και κραυγή και βλασφημία αρθήτω αφ' υμών συν πάση κακία. γίνεσθε δε εις αλλήλους χρηστοί, εύσπλαγχνοι, χαριζόμενοι εαυτοίς καθώς και ο Θεός εν Χριστώ εχαρίσατο υμίν. Γινεσθε ουν μιμηταί του Θεού ως τέκνα αγαπητά, και περιπατείτε εν αγάπη, καθώς και ο Χριστός ηγάπησεν ημάς και παρέδωκεν εαυτόν υπέρ ημών προσφοράν και θυσίαν τω Θεώ εις οσμήν ευωδίας.

**Προς Ρωμαίους Επιστολής Παύλου το Ανάγνωσμα (Κεφ. στ , 16-23)**

Αδελφοί, ουκ οίδατε ότι ω παριστάνετε εαυτούς δούλους εις υπακοήν, δούλοί εστε ω υπακούετε, ήτοι αμαρτίας εις θάνατον η υπακοής εις δικαιοσύνην; Χάρις δε τω Θεώ ότι ήτε δούλοι της αμαρτίας, υπηκούσατε δε εκ καρδίας εις ον παρεδόθητε τύπον διδαχής, ελευθερωθέντες δε από της αμαρτίας εδουλώθητε τη δικαιοσύνη. ανθρώπινον λέγω δια την ασθένειαν της σαρκός υμών. ώσπερ γαρ παρεστήσατε τα μέλη υμών δούλα τη ακαθαρσία και τη ανομία εις την ανομίαν, ούτω νυν παραστήσατε τα μέλη υμών δούλα τη δικαιοσύνη εις αγιασμόν. ότε γαρ δούλοι ήτε της αμαρτίας, ελεύθεροι ήτε τη δικαιοσύνη. τίνα ουν καρπόν είχετε τότε εφ οἷς νυν επαισχύνεσθε; το γαρ τέλος εκείνων θάνατος. νυνί δε ελευθερωθέντες από της αμαρτίας δουλωθέντες δε τω Θεώ έχετε τον καρπόν υμών εις αγιασμόν, το δε τέλος ζωήν αιώνιον. Τα γαρ οψώνια της αμαρτίας θάνατος, το δε χάρισμα του Θεού ζωή αιώνιος εν Χριστώ Ιησοῦ τω Κυρίω ημών.

**Λιτή. Ήχος α’ .**

Ευφραίνου και αγάλλου η του Χριστού Εκκλησία τελούσα την φωτοφόρον μνήμην Ονησίμου του Αποστόλου και Μάρτυρος· ούτος γαρ παρά τους πόδας μαθητεύσας του Παύλου, οδηγός πιστών γέγονε προς σωτηρίαν αλάνθαστος· μαρτυρικώ ουν τέλει σφραγίσας τον βίον, Κυρίω ανέδραμεν υπαντήσαι τω παρέχοντι ημίν το μέγα έλεος.

**Ήχος β’ .**

Φοιτήσας παρά τω δεσμίω φωστήρι Παύλω και τον της αγνωσίας παλαιόν απεκδυσάμενος άνθρωπος, την χάριν ενεδύθης του πανσθενούς Παρακλήτου πνευματοφόρε Ονήσιμε· διο σε πάντες ως στόμα θείον και κήρυκα ουρανίων μυστηρίων και Μάρτυρα γενναιότατον οι πιστοί αξιοχρέως τιμώντες τας σας εκζητούμεν πρεσβείας προς βίον κρείττονα.

**Ήχος γ’ .**

Ως του σκεύους εκλογής, του λίαν αγαπήσαντός σε μαθητής ενθεώτατος, σκεύος εύχρηστον, προς αποστολήν σωτήριον τοις εζοφωμένοις τη αγνωσία πέφηνας Ονήσιμε· συ γαρ ηθών αμέμπτων τω βίω εικόνα διαγράψας και Θεόν αληθινόν κηρύξας, Ου δούλος ευπειθής εχρημάτισας, μαρτυρίου τον δρόμον καλώς εν τη Ρώμη τετέλεκας· και νυν συν τω σω διδασκάλω Παύλω και της δήμοις Αποστόλων και Μαρτύρων συνευφραινόμενος εν σκηναίς αλήκτου μακαριότητος, Χριστόν ικέτευε, σώζεσθαι τους σε μακαρίζοντας.

**Δόξα. Ήχος δ’ .**

Τον δραπέτην του Φιλήμονος δούλον, ον η χάρις του Πνεύματος βιαστήν έδειξε της των ουρανών Βασιλείας και υπηρέτην του Λόγου θειότατον Ονήσιμον τον ένδοξον, οι πιστοί μακαρίσωμεν κράζοντες· σοφέ των ψυχών οικονόμε, ο προσφοράν λογικήν και θύμα τέλειον σεαυτόν Κυρίω προσάξας, μαρτυρικώς τελειωθείς, Αυτόν ημίν ιλέωσαι, τοις τελούσιν εν πίστει την αεισέβαστον μνήμην σου.

**Και νυν. Θεοτοκίον**

Νεύσον παρακλήσει σων οικετών Πανάμωμε, παύουσα δεινών ημών επαναστάσεις, πάσης θλίψεως ημάς απαλλάττουσα· σε γαρ μόνην ασφαλή, και βεβαίαν άγκυραν έχομεν, και την σην προστασίαν κεκτήμεθα. Μη αισχυνθώμεν Δέσποινα, σε προσκαλούμενοι, σπεύσον εις ικεσίαν, των σοι πιστώς βοώντων· Χαίρε Δέσποινα, η πάντων βοήθεια, χαρά και σκέπη, και σωτηρία των ψυχών ημών.

**Εις τον Στίχον. Ήχος πλ. α’ . Χαίροις ασκητικών.**

Χαίροις, του σκεύους της εκλογής, ο μιμητής εν αρετή και ομόζηλος, του πάθους αυτού τρισμάκαρ, ο επιστρέψας πολλούς, εξ ειδώλων πλάνης προς τον Κύριον, θεόφρον Ονήσιμε, την καλήν την αλλοίωσιν, ο εν τη Ρώμη, υποστάς τοις διδάγμασι, του παμμάκαρος, Παύλου ενστερνισάμενος, σε του μεταποιήσαντος, τον δούλον Φιλήμονος, εις δούλον του Ζωοδότου Χριστού Ον νυν καθικέτευε, διδόνται τοις πίστει, εκτελούσί σου την μνήμην, χαράν αέναον.

Στ.: Εις πάσαν την γην εξήλθεν ο φθόγγος αυτού και εις τα πέρατα της οικουμένης τα ρήματα αυτού.

Χαίροις, ο κατά πνεύμα υιός, του Αποστόλου Παύλου του ουρανόφρονος, και κήρυκος οικουμένης, εν φυλακή γεννηθείς, και αυτού τους τρόπους μιμησάμενος, Ονήσιμε πάνσοφε, ευσεβείας προπύργιον, Ευαγγελίου κήρυξ ο διαπρύσιος, και αήττητος, Αθλητής του παντάνακτος· όθεν την θείαν μνήμην σου, τελούντες γηθόμενοι, και μαρτυρίου σου πόνους, τους ανυποίστους γεραίροντες, πρεσβείαις σου θείας, προς τον Κύριον της δόξης, απεκδεχόμεθα.

Στ.: Οι ουρανοί διηγούνται δόξαν Θεού, ποίησιν δε χειρών Αυτού αναγγέλλει το στερέωμα

Χαίροις, της Εκκλησίας φωστήρ, λελαμπρυσμένος αίγλη θείος διδάσκαλος, της Ρώμης και Ποτιόλων, και οδηγός ασφαλής, των εν αγνωσία προς επίγνωσιν, Ονήσιμε ένθεε, Αθλητών αγαλλιάμα, καρτεροψύχων, και Μαρτύρων της πίστεως, ακροθίνιον, και λαμπρά υποτύπωσις· δούλος ο του Φιλήμονος, ο άρπαξ και άδικος, ον μετεποίησε Παύλος, εις αρετής ενδιαίτημα, και τύπον δικαίου, υπέρ πάντων σε τιμώντων, Χριστόν ικέτευε.

**Δόξα. Ήχος πλ. δ’.**

Ως Απόστολος Χριστού πνευματέμφορος και Αθλητής πολύαθλος, διπλών βραβείων ηξιώθης εν πόλω, αριστεύ σταδίου, Ονήσιμε άλκιμε· ίχνεσι γαρ ακολουθήσας του των Εθνών κήρυκος, ου μαθητής ηγαπημένος εχρημάτισας, ως καθαρά θυσία προσηνέχθης Κυρίω, χερσί τελειωθείς ανόμων· και νυν του ξύλου της ζωής απολαύων, ικέτευε τω δοτήρι των αγαθών, ελεηθήναι τας ψυχάς ημών.

**Και νυν. Θεοτοκίον.**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

Νυν απολύεις. Τρισάγιον.

**Απολυτίκιον. Ήχος γ’.**

Απόστολε άγιε Ονήσιμε, πρέσβευε τω ελεήμονι Θεώ, ίνα πταισμάτων άφεσιν, παράσχη ταις ψυχαίς ημών.

**Δόξα... Και νυν... Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

Απόλυσις.

**ΟΡΘΡΟΣ**

**Μετά την α’ Στιχολογίαν, Κάθισμα. Ήχος α’ . Τον τάφον σου Σωτήρ.**

Ευώδες και τερπνόν, κρίνον Κολασσαέων, χθόνος της ιεράς, κατεμύρισας Ρώμην, σοφία ενθέω σου, και αρίστη αθλήσει σου, Παύλου φίλτατε, και αγαθέ υπηρέτα· όθεν άπαντες, λαμπρώς Ονήσιμε ύμνοις, τους άθλους σου στέφομεν.

**Δόξα. Και νυν. Θεοτοκίον.**

Τεκούσα εν σαρκί, τον ασώματον Λόγον, Θεού υπερφυώς, Θεοτόκε Παρθένε, αράν του Προπάτορος, την αρχαίαν διέλυσας, και εθέωσας, των χοϊκών άπαν γένος, το αείποτε, σε μεγαλύνον και πίστει, δοξάζον τον Τόκον Σου.

**Μετά την β’ Στιχολογίαν, Κάθισμα. Ήχος δ’ . Ταχύ προκατάλαβε.**

Του Παύλου ομόζηλος και μαθητής ευπειθής, εδείχθης Ονήσιμε δούλε Χριστού του Θεού, πιστέ και πανάριστε· όθεν της ευσεβείας, πρακτικός υποφήτης, ώφθης λαού της Ρώμης, νεουργήσας καρδίας, εκ πλάνης των ειδώλων σοφώς, Θεού προς επίγνωσιν.

**Δόξα. Και νυν. Θεοτοκίον.**

Χριστόν σωματώσασα υπερφυώς τον Θεόν, και μείνασα άφθορος μετά τον τόκον αγνή, τον πάνσεπτον ύψωσας, φύσιν την πεπτωκυίαν, των μερόπων προς ύψος, άρρητον Θεοτόκε, Παναγία και δόξαν, αΐδιον· διόπερ αεί Σε μεγαλύνομεν.

**Μετά τον Πολυέλεον, Κάθισμα. Ήχος γ’ . Την ωραιότητα.**

Τον θείαν όνησιν, λαβόντα μέλψωμεν, εκ του θεόφρονος, Παύλου Απόστολον, εν τοις δεσμίοις τοις αυτού, Ονήσιμον τον θεόπνουν, τον στερρώς αθλήσαντα, και εις θλάσιν απλώσαντα, σκέλη τα πανάγια, τα αυτού ανακράζοντες· ευ δούλε αγαθέ του Κυρίου, δόξης ο θείας απολαύων.

**Δόξα. Και νυν. Θεοτοκίον.**

Την σκοτισθείσάν μου, ψυχήν καταύγασον, φωτί της χάριτος, του θείου Τόκου Σου, αγνή Παρθένε Μαριάμ, ελπίς των απηλπισμένων, και αχλύν απέλασον, των απείρων πταισμάτων μου, όπως εύρω έλεος, εν τη ώρα της Κρίσεως, και πόθω ασιγήτως βοώ Σοι· χαίρε η Κεχαριτωμένη.

Είτα, οι Αναβαθμοί· το δ’ Αντίφωνον του δ’ ήχου.

Προκείμενον: Εις πάσαν την γην εξήλθεν ο φθόγγος αυτού και εις τα πέρατα της οικουμένης τα ρήματα αυτού.

Στ.: Οι ουρανοί διηγούνται δόξαν Θεού, ποίησιν δε χειρών Αυτού αναγγέλλει το στερέωμα

**Ευαγγέλιον, κατά Λουκάν (Κεφ. ι , 16-21):**

Είπεν ο Κύριος τοις εαυτού μαθηταίς· ο ακούων υμών εμού ακούει... (Ζήτει τη Η Νοεμβρίου)

Δόξα: Ταις του Αποστόλου...

Και νυν: Ταις της Θεοτόκου...

Ιδιόμελον. Ήχος πλ. β’ . Στ.: Ελέησόν με ο Θεός...

Ο δραπέτης πρώην άρπαξ δούλος του έμφρονος Φιλήμονος, δούλος Κυρίου δείκνυται ταις του Παύλου νουθεσίαις και αυτού ομόζηλος τοις τρόποις και τη αθλήσει· δεύτε ουν, πάντες αυτόν καταστέψωμεν άσμασι, τον συν νοεροίς Αγγέλοις τω θρόνω Θεού παρεστώτα, και αδιαλείπτως πρεσβεύοντα υπέρ των ψυχών ημών.

Είτα, οι Κανόνες, της Θεοτόκου και του Αγίου ου η Ακροστιχίς: Παθών με δούλον όντα λύτρωσαι Μακαρ. Θεοφάνους.

**Ωδή α' Ήχος πλ. β' Ως εν ηπείρω πεζεύσας ο Ισραήλ.**

Πεφωτισμένος τη θεία και φωταυγεί, του Σωτήρος χάριτι, την ζοφώδη μου ψυχήν, δυσωπών, Ονήσιμε Χριστόν, τον φιλάνθρωπον Θεόν, Μακαρ διάσωσον.

Ακτινοβόλοις του Παύλου καταυγασθείς, λαμπηδόσιν ένδοξε, της αγνοίας την αχλύν, ευχερώς διέφυγες, Χριστώ, χαριστήριον ωδήν, βοών Πανόλβιε.

Θείος εδείχθης Παμμάκαρ ιερουργός, και τω θείω Πνεύματι, διαλάμπων τηλαυγώς, πανταχού διέδραμες Χριστόν, αναγγέλλων ευσεβώς, θεομακάριστε.

**Θεοτοκίον.**

Ωραϊσμένη τω κάλλει των αρετών, Θεομήτορ άχραντε, τον Θεόν τον αληθή, υπέρ νουν συνέλαβες ημάς, τον ταις θείαις αρεταίς, καταφαιδρύναντα.

**Ωδή γ'. Ουκ έστιν Άγιος ως συ.**

Ναμάτων θείων τη πηγή, προσπελάσας το στόμα, και τρυφής τον χειμάρρουν, εξ αυτής αναλαβών, το πρόσωπον της σεπτής Εκκλησίας, Ένδοξε κατήρδευσας.

Μεθέξει φέγγους νοητού, φαεινότατος ώφθης, ευσεβείας λαμπάσι, τας καρδίας των πιστών, καταφωτίζων λαμπρώς, τη φωσφόρω, αίγλη του κηρύγματος.

Ελύθης Παύλου τοις δεσμοίς, εκ δουλείας της πλάνης, και τη ελευθερία, της χάριτος τιμηθείς, Υιός Θεού γεγονώς, κληρονόμος, θείος αναδέδειξαι.

**Θεοτοκίον**

Δολίως όφις με το πριν, ως αιχμάλωτον είλε, δι απάτης ερπύσας, δια σου δε της αυτού, δουλείας απαλλαγείς Θεομήτορ, ύμνοις μακαρίζω σε.

**Κάθισμα Ήχος πλ. δ'. Την Σοφίαν και Λόγον.**

Εκ δουλείας της πλάνης απαλλαγείς, απελεύθερος ώφθης εν τω Θεώ, αυτού δούλος γνήσιος, χρηματίσας εν χάριτι, κοινωνός δεσμών δε, του Παύλου γενόμενος, δια Χριστόν εκτάνθης, αδίκως Απόστολε· όθεν ηξιώθης, μαρτυρήσας νομίμως, της άνω λαμπρότητος, Ιεράρχα Ονήσιμε· δια τούτο βοώμέν σοι· Πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω, την αγίαν μνήμην σου.

**Δόξα... Και νυν... Θεοτοκίον**

Ως Παρθένον και μόνην εν γυναιξί, σε ασπόρως τεκούσαν Θεόν σαρκι, πάσαι μακαρίζουσι, γενεαί των ανθρώπων· το γαρ πυρ εσκήνωσεν, εν σοι της Θεότητος, και ως βρέφος θηλάζεις, τον Κτίστην και Κύριον· όθεν των Αγγέλων και ανθρώπων το γένος, αξίως δοξάζομεν, τον πανάγιον τόκον σου, και συμφώνως βοώμέν σοι· Πρέσβευε τω σω Υιώ και Θεώ, των πταισμάτων άφεσιν δωρήσασθαι, τοις ανυμνούσιν αξίως, την δόξαν σου Δέσποινα.

**Ωδή δ'. Χριστός μου δύναμις**

Ο θέλων άπαντας, σωθήναι Κυριος, εκ ζυγού σε δουλείας ιερουργόν, Μακαρ προχειρίζεται, ιερουργούντα το σεπτόν, θεοφάντορ Ευαγγέλιον.

Υιός συ γέγονας, Θεού τη χάριτι, τον αυτού καταγγέλλων μονογενή, Λογον τον αΐδιον, μετά σαρκός τοις επί γης, παραδόξως ομιλήσαντα.

Λογίω κρίσεως, και θείω χρίσματι, τω της ιερωσύνης ως Ιερεύς, Πανσοφε διέπρεψας, και καρτερία των δεινών, Μαρτυς θείος εχρημάτισας.

**Θεοτοκίον**

Ο φύσει άναρχος, Υιός και άχρονος, χρονικήν εκ Παρθένου Κορης αρχήν, θέλων καταδέχεται, τους υπό χρόνον εκ φθοράς, αναπλάσαι προμηθούμενος.

**Ωδή ε'. Τω θείω φέγγει σου αγαθέ.**

Νοός οξύτητι και ψυχής, Μακαρ καθαρότητι πάντας, του δυσμενούς υπεριπτάμενος, βρόχους ανυψώθης προς ουρανίους σκηνάς, πτεροίς θεογνωσίας αναφερόμενος.

Ο σος Απόστολος αγαθέ, την δια σαρκός σου παρουσίαν προς ανθρώπους εκήρυξε, τους πεπλανημένους προς σην επίγνωσιν, οδηγών και φωτίζων, αίγλη της πίστεως.

Ναός εδείχθης πανευπρεπής, ένδον κεκτημένος ως λυχνίαν, το φέγγος της θείας χάριτος, τη οικοδομία του θείου Πνεύματος τεθεμελιωμένος Μάκαρ Ονήσιμε.

**Θεοτοκίον**

Της αμαρτίας μου τας σειράς, τη ση μεσιτεία, και προστασία, Παρθένε διάρρηξον· των απεγνωσμένων συ γαρ υπάρχεις ελπίς, των πίστει προστρεχόντων, τη θεία σκέπη σου.

**Ωδή ς'. Του βίου την θάλασσαν**

Αστράψας ως ήλιος, ουρανόθεν ο κληθείς, τω φωτισμώ της χάριτος, επαφήκεν ακτίνά σε τηλαυγή, ευτόνως ελαύνουσαν, της αγνοίας τον ζόφον Παμμακάριστε.

Λαμπρώς εστηλίτευσας, των ανόμων τα σαθρά, και δυσσεβή φρυάγματα, ευσεβείας φθεγγόμενος ευσεβώς, τα θεία διδάγματα, Ιεράρχα Κυρίου πανσεβάσμιε.

**Θεοτοκίον**

Υπάρχων υπεύθυνος, αμαρτίαις και δεινώς, τραυματισθείς ο δείλαιος, επί σε Θεομήτορ την συμπαθή, προσφεύγω δεόμενος, τας ουλάς εξαλείψαι των πταισμάτων μου.

**Κοντάκιον Ήχος δ'. Επεφάνης σήμερο.**

Ως ακτίς εξέλαμψας, τη οικουμένη, ταις βολαίς λαμπόμενος, ηλίου μάκαρ παμφαούς, Παύλου του κόσμον φωτίσαντος· διο σε πάντες, τιμώμεν Ονήσιμε.

**Ο Οίκος**

Σε υπό Παύλου του σοφού, της σάλπιγγος της θείας, τη πίστει προσαχθέντα, και λόγω φωτισθέντα της αληθείας μυστικώς, και μαρτυρηθέντα επ' εργασία αρετής, και πίστεως στερρότητι, τις εγκωμιάσαι ισχύσει, ως όντως κατ' αξίαν, η τους πόνους ευφημήσαι, εν οις στερρώς έπαυσας την πλάνην; Χρισθείς γαρ Ιερεύς εν Πνεύματι θείω, εκ δουλείας κοσμικής, και Αποστόλων κήρυγμα λαβών, μετέσχες και των στεφάνων· διο σε πάντες τιμώμεν Ονήσιμε.

**Συναξάριον.**

Τη ΙΕ’ του αυτού Μηνός, Μνήμη του Αγίου Αποστόλου Ονησίμου Ήπλωσεν Ονήσιμος εις θλάσιν σκέλη, Παύλου σκελών δραμόντα γενναίους δρόμους. Πέμπτη Ονησίμου σκέλεα θραύσαν δεκάτη τε.

Ούτος, οικέτης υπήρχε Φιλήμονος, ανδρός Ρωμαίου, προς ον γράφει ο Άγιος Απόστολος Παύλος· ω και μαθητευθείς Ονήσιμος, και διακονήσας, μετά την αυτού τελείωσιν συλληφθείς, προσήχθη Τερτύλω τω της χώρας επάρχω, και παρ’ αυτού εν Ποτιόλοις εκπέμπεται. Ένθα παραγενόμενος ο Τέρτυλος, τον Ονήσιμον επιμένοντα τη εις Χριστόν πίστει ευρών, πρώτον μεν ράβδοις τύπτει σφοδρώς· είτα τα σκέλη κατεάξας, της προσκαίρου ζωής μεθιστά.

Τη αυτή ημέρα, Μνήμη του Οσίου Ανθίμου του Βαγιάνου του εν Χίω

Νικομήδεια ήνθησεν άνθος πάλαι Άνθιμον, ανθεί δε και νυν Χίος Άνθιμον νέον.

Ούτος, ο Όσιος ημών Άνθιμος, κατά κόσμον Αργύριος Βαγιάνος, εγεννήθη εν τη νήσω Χίου τη 1η Ιουλίου 1869 εκ γονέων ευλαβών, Κωνσταντίνου και Αγγεριώς ονομαζομένου. Διήνυσε τον βίον αυτού ασκητικώς πρώτον εν τη Σκήτη των Αγίων Πατέρων, πλησίον του Γέροντος Παχωμίου και ύστερον εν ερημικώ κελλίω παρά την τοποθεσίαν Λιβάσια, ένθα σήμερον εγείρεται ο πρώτος επ’ ονόματι αυτού ναός. Το μέγα της ιερωσύνης αξίωμα έλαβεν εις το Αδραμύττιον της Μικράς Ασίας τω 1910. Εν συνεχεία ανετέθη αυτώ η πνευματική διεύθυνσις του Λεπροκομείου Χίου, όπου και διέλαμψαν αι θαυματουργικαί αυτού ενέργειαι και η πατρική στοργή και αγάπη προς τους πολυπληθείς και βασανιζομένους λεπρούς. Ίδρυσε εκ θεμελίων εντός δύο ετών, κατόπιν πολλών πειρασμών, κόπων και φροντίδων, δια της χάριτος της εικόνος της Παναγία Βοηθείας, τον επ’ ονόματι αυτής τιμώμενον Ναόν και Παρθενώνα, αριθμούντα κατά την οσίαν αυτού κοίμησιν, 85 μοναχάς. Καταλιπών πολυτίμους συμβουλάς, και πλείστα τελέσας θαύματα εκοιμήθη οσιακώς τη 15η Φεβρουαρίου 1960. Έκτοτε πλουσία εκδηλούται και αδιάλειπτος μέχρι σήμερον η θαυματουργική αυτού χάρις.

Τη αυτή ημέρα, Μνήμη του Οσίου Ευσεβίου. Ανθρώπινον παρήλθεν ασμένως βίον, Ευσέβιος το θαύμα και των Αγγέλων.

Ούτος ο Όσιος, όθεν ην, και εκ τίνων έφυ γονέων, η κατ’ αυτόν ιστορία ουκ εδήλωσεν· όπερ δε ίσμεν, τούτο και λέγομεν· τον γαρ ουρανόν, εκ των ασκητικών πόνων, εκτήσατο πατρίδα. Και πρώτον μεν εν τινι μοναστηρίω απετάξατο· έπειτα δε ραχίαν όρους καταλαβών, εν κώμη, Ασιχά λεγομένη, θρίγγιον μόνον εκτήσατο εκ ξηρολίθων. Υπαίθριος δε ταλαιπωρών, τον λοιπόν διετέλεσε βίον· εσθήτι μεν δερματίνη καλυπτομένοις, ερεβίνθοις δε και κυάμοις βεβρεγμένοις τρεφόμενος, ποτέ δε και ισχάδων μετελάμβανεν, υπερείδων του σώματος την ασθένειαν. Εις γήρας δε ελάσας βαθύ, ως και των οδόντων τους πλείονας αποβαλείν, ούτε την τροφήν, ούτε την οίκησιν ήμειψε, φέρων καρτερώς τας εναντίας του αέρος ποιότητας, ερρικνωμένον έχων το πρόσωπον, τεταριχευμένα δε παντά τα μέλη του σώματος, ως μηδέ την ζώνην δύνασθαι επί της οσφύος μένειν· κατηνάλωτο γαρ τα γλουτά και ισχία. Πολλών δε προς αυτόν αφικνουμένων, τον θόρυβον δυσχεράνας, το πλησιάζον Μοναστήριον καταλαμβάνει· και θριγγγίω μικρώ παρά την του τοίχου γωνίαν χρησάμενος, μετά των συνήθων ηγωνίζετο πόνων. Λέγεται δε, τας επτά εβδομάδοας της αγίας Νηστείας, δεκαπέντε χράσθαι ισχάδας εις τροφήν. Τούτοις τοις ιδρώσι περιρρεόμενος, επί ενεννήκοντα βεβιωκώς, η και πλείω έτη, ασθενεία περιπεσών δυσδιηγήτω προς Κύριον εξεδήμησε.

Τη αυτή ημέρα, ο Άγιος Μάρτυς Μαΐωρ, αικιζόμενος τελειούται. Μάστιξι πλησθείς τας ψόας εμπαιγμάτων, Δαυίδ το ρητόν φάσκε, Μαρτυς Μαΐωρ.

Ούτος ην επί Μαξιμιανού και Διοκλητιανού των βασιλέων, στρατευόμενος υπό το τάγμα των Μαύρων. Εν τη Γαζαίων δε διαβληθείς τοις κρατούσι, και ερωτηθείς, και Χριστιανόν εαυτόν ανακηρύξας, μαστίζεται σφοδρώς, άπαν το σώμα καταξανθείς. Τριάκοντα δε εν τω μαστίζεσθαι αυτόν αλλαγέντων στρατιωτών, έρρει μεν αυτού το αίμα, και την γην εφοίνισσεν, ιχώρσι και λύθρω εκ της διασήψεως, προσεοικός· γενναίως δε επί επτά ημέρας τα αλγεινά ενεγκών, τελευτά, πορευθείς εκ δυνάμεως στρατιωτικής εις δύναμιν Θεού στρατιάς.

Τη αυτή ημέρα, ο Άγιος Νεομάρτυς Ιωάννης ο Κουλακιώτης, εν Θεσσαλονίκ η, εν έτει 1776, απαγχονισθείς τελειούται. Αγχόνη το ζην εκμετρήσας ο Μάρτυς, εχθρόν αποπνίγει Σατάν Ιωάννης.

Τη αυτή ημέρα, Μνήμη του Οσίου Παφνούτιου του εγκλείστου, της Λαύρας των Σπηλαίων του Κιέβου.

Τη αυτή ημέρα, Μνήμη του Οσίου Δαλματίου του εκ Σιβηρίας.

Τη αυτή ημέρα, Μνήμη του Αγίου Νεομάρτυρος Γεωργίου της Σερβίας.

Τη αυτή ημέρα, η Σύναξις της Εικόνος της Θεοτόκου εν Βιλένσκ

Τη αυτή ημέρα, η Σύναξις της Εικόνος της Θεοτόκου εν Δαλματία.

Τη αυτή ημέρα, η Σύναξις της Εικόνος της Θεοτόκου εν Βενσκ.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς. Αμήν.

**Ωδή ζ'. Δροσοβόλον μεν την κάμινον**

Το μακάριον απείληφας Ονήσιμε, τέλος και την ανώλεθρον, αθανασίαν ηξιώθης μάκαρ καθοράν και μέλπεις γηθόμενος Χριστώ· Ευλογητός ει ο Θεός, ο των Πατέρων ημών.

Ρωμαλέω σου φρονήματι Ονήσιμε, πλάνης τα μηχανήματα, κατεπάτησας, ευσεβείας ταύτα καθελών, οργάνοις θεόσοφε βοών· Ευλογητός ει ο Θεός, ο των Πατέρων ημών.

**Θεοτοκίον**

Ως υπάρχουσα πανάμωμος Θεόνυμφε, Λογον Θεού συνέλαβες, τον αχωρήτως εν τοις κόλποις όντα του Πατρός, χερσι τε κρατούμενον ταις σαις, ευλογημένη Παναγία, Θεομήτορ αγνή.

**Ωδή η'. Εκ φλογός τοις Οσίοις**

Συν Αγγέλοις χορεύων Μακαρ Ονήσιμε, μαρτυρίου τε στέφει κατακοσμούμενος, θρόνω νυν φαιδρώς, του Δεσπότου παρίστασαι, ον υπερυψούμεν, εις πάντας τους αιώνας.

Αποστόλω τω θείω διακονούμενος, απορρήτων των θείων έσχες ενέργειαν, κήρυξ αληθής, Χριστού Μακαρ γενόμενος, ον υπερυψούμεν εις πάντας τους αιώνας.

Ιαμάτων την χάριν εκ της αφθόνου πηγής, του Σωτήρος πλουτήσας πάσι μετέδωκας, τούτου πειθαρχών, Μακαρ θείοις προστάγμασιν, ον υπερυψούμεν, εις πάντας τους αιώνας.

**Θεοτοκίον**

Μυηθέντες το θαύμα της σης γεννήσεως, ανυμνούμεν το μέγα και υπέρ έννοιαν, Παναγνε σεμνή, Θεομήτορ Μυστήριον, και υπερυψούμεν, εις πάντας τους αιώνας.

**Ωδή θ'. Θεόν ανθρώποις**

Αστήρ υπέρλαμπρος αναδέδειξαι,φωτιστικαίς ακτίσι διαλάμπων του Πνεύματος, και τα του κόσμου πέρατα λαμπρύνων φωτί, τω της θεογνωσίας, μάκαρ Ονήσιμε· όθεν Αποστόλων συν χοροίς, σε μεγαλύνομεν.

Καρποίς του Πνεύματος ων κατάκοσμος, εις ουρανούς επήρθης Θεοφάντορ γηθόμενος, του Χριστού Απόστολος γενόμενος, πάνσοφος ιεράρχης, Μαρτυς αήττητος, Κήρυξ Αληθής των υπέρ νουν, Θεομακάριστε.

Αεί προΐστασο των υμνούντων σε, δια παντός την σην τε εκτελούντων πανήγυριν, τω Δεσπότη παρεστώς Ονήσιμε, όλος πεφωτισμένος, όλος υπέρλαμπρος, όλος ταις εκείθεν αστραπαίς καταλαμπόμενος.

**Θεοτοκίον**

Ρυσθείς τω τόκω σου παναμώμητε, Μητηρ Θεού της πάλαι δερματίνης νεκρώσεως, και κατάραν και φθοράν και θάνατον, τον εκ της αμαρτίας, αποσεισάμενος, συν ταις ουρανίαις Στρατιαίς, νυν μεγαλύνω σε.

**Εξαποστειλάριον. Τοις Μαθηταίς**

Μαθητευθείς πανόλβιε, Παύλω τω Κορυφαίω, των Αποστόλων πάνσοφε, συν αυτώ περιήλθες, την γην στηρίζων τω λόγω, παρειμένας καρδίας, τη πλάνη του αλάστορος, και τελέσας τον δρόμον, εν ουρανοίς, τω Χριστώ παρίστασαι συν Αγγέλοις, Απόστολε Ονήσιμε, υπέρ κόσμου πρεσβεύων.

**Θεοτοκίον**

Της υπέρ νουν λοχείας σου, το παράδοξον θαύμα, νους ουκ Αγγέλων δύναται, ου βροτών ερμηνεύσαι, η εννοήσαι Παρθένε· τίκτεις γαρ απορρήτως, Θεόν τον υπερούσιον, ον υμνεί πάσα κτίσις, ως Ποιητήν, συν Πατρί και Πνεύματι τω Αγίω ου της χαράς αξίωσον, και ημάς Θεοτόκε.

**Αίνοι. Ήχος πλ. δ’ . Ω του παραδόξου θαύματος.**

Χάρις, του Αγίου Πνεύματος, η πανσθενής αληθώς, εν ψυχή σου σκηνώσασα, θαυμαστέ Ονήσιμε, σε Απόστολον έδειξε, θείον και φάρον ζωής αμείνονος· διο σου πάντες την μνήμην σέβοντες κράζομεν· πρέσβευε τω δοτήρι άγιε, των αγαθών πέμψαι τοις ικέταις σου το μέγα έλεος.

Όνησιν ζωής μοι βράβευσον αγήρω θεοειδές Αθλοφόρε Ονήσιμε, του ουρανοβάμονος Παύλου τέκνον παμφίλτατον· αυτού ταις χρείαις γαρ υπηρέτησας, όλη καρδία τη ση και σκάμματα, πίστει αθλήσεως, ευκλεούς εβάδισας περιφανές, κήρυξ του παντάνακτος, και βάθρον πίστεως.

Μνήμην την σεπτήν σου σήμερον, τελούντες Μάρτυς στερρέ, και Απόστολε πάνσοφε, θεαυγές Ονήσιμε, ευλαβώς ανακράζομεν· της ευσεβείας φωστήρ αείφωτε, και ευγενείας ψυχής υπόδειγμα, πάντοτε πρέσβευε, τω Σωτήρι Άγιε υπέρ ημών, των μακαριζόντων σου, την θείαν άθλησιν.

Δούλε, αγαθέ του Κτίσαντος, Κυρίου πάντων ημών, θεοφόρε Ονήσιμε, ο τηρήσας φρόνημα, της ψυχής σου αδούλωτον, μη διαλίπης τον πολυεύσπλαγχνον, καθικετεύων Χριστόν και Κύριον, πέμψαι ικέταις σου, ρώμην και υγείαν άμφω ταχύ, τοις πιστώς προφέρουσι, την θείαν κλήσίν σου.

**Δόξα. Ήχος πλ. α’ .**

Ο αγαθός δούλος του Υψίστου Ονήσιμος, τους τη πλάνη δουλεύοντας το δηνάριον, δίδωσι της εν Χριστώ ελευθερίας, όπερ παρέλαβεν εκ του Αποστόλου Παύλου και λόγοις και πράξεσι επολλαπλασίασε· δεύτε ουν πάντες, αυτόν κατ’ αξίαν εγκωμιάσωμεν, ως κήρυκα του Ευαγγελίου της χάριτος, τον μαρτυρική ενστάσει Χριστόν δοξάσαντα, και παρέχοντα ημίν αυτού πρεσβείαις το μέγα και πλούσιον έλεος.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

Δοξολογία Μεγάλη και Απόλυσις.

**Μεγαλυνάριον.**

Δούλε του Φιλήμονος αγαθέ, δούλος του Κυρίου, ανεδείχθης όντως πιστός, διδαχαίς υπείκων, του θεηγόρου Παύλου, Ονήσιμε Μαρτύρν, πίστεως κλέϊσμα.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2016/02/15.html